Előterjesztés

a Közgyűlés részére

Tisztelt Közgyűlés!

Budapest Főváros Közgyűlése a Magyarország helyi önkormányzatairól szóló 2011. évi CLXXXIX. törvény, valamint a kéményseprő-ipari közszolgáltatásról szóló 2012. évi XC. törvény (a továbbiakban: Törvény) 2. § c) pontjában, továbbá a 13. § (3) bekezdésében kapott felhatalmazás alapján megalkotta a kéményseprő-ipari közszolgáltatásról szóló 14/2013. (III. 18.) Főv. Kgy. rendeletét (a továbbiakban: Rendelet).

A Rendelet 6. §-ban biztosított kizárólagos jog alapján a kéményseprő-ipari közszolgáltatás végzésére, a főváros közigazgatási területére vonatkozóan a FŐKÉTÜSZ Fővárosi Kéményseprőipari Korlátolt Felelősségű Társaság (a továbbiakban: FŐKÉTÜSZ Kft.) jogosult.

**I. A FŐKÉTÜSZ Kft. 2014. évi közszolgáltatási beszámolójának elfogadása**

A Fővárosi Önkormányzat a FŐKÉTÜSZ Kft.-vel 2014. április 1-jei hatállyal új közszolgáltatási szerződést (a továbbiakban: Közszolgáltatási Szerződés) kötött.

A Rendelet 4. § (4) bekezdése szerint a „*Fővárosi Önkormányzat a közszolgáltatás ellátásának, valamint a szerződés végrehajtásának tapasztalatait évente értékeli a közszolgáltató által elkészített, az üzleti beszámoló elfogadását követő 30 napon belül benyújtott közszolgáltatási beszámoló alapján.*

*(5) A közszolgáltatási beszámoló tartalmazza legalább:*

*a) a szerződésben foglalt feladatok teljesítésének részletes ismertetését;*

*b) a vonatkozó jogszabályoknak való megfelelésről szóló részletes beszámolót;*

*c) az adott évre az évet megelőző évben megállapított díjemelés mértékének indokoltságát igazoló részletes kimutatást;*

*d) a fogyasztói panaszok témakör szerint csoportosított számát, ezen belül a jogos reklamációk számát;*

*e) a panaszos által a közszolgáltatás ellátásával kapcsolatosan adott évben a Közszolgáltató ellen kezdeményezett polgári peres eljárásokról szóló tájékoztatókat;*

*f) a tűzvédelmi hatóság által a Közszolgáltató részére kiszabott bírságok témakör szerint csoportosított számát, a kifizetett bírságok mértékét.”*

A fenti előírás szerinti Közszolgáltatási Beszámolót a FŐKÉTÜSZ Kft. 2015. május 18-án megküldte a Fővárosi Önkormányzat részére, mely az 1. mellékletben olvasható.

A FŐKÉTÜSZ Kft. feladata a főváros területén lévő összes épületre vonatkozóan a kéményseprő-ipari közszolgáltatás ellátása:

* a lakó és középületekben üzemelő tüzelőberendezések égéstermékeinek elvezetésére szolgáló kémények és tartozékaik füstjáratainak időszakos ellenőrzése és tisztítása, műszaki felülvizsgálata
* a műszeres és hagyományos tüzelésbiztonsági kéményvizsgálatok végzése,
* gázfogyasztó és egyéb berendezések bekötésével összefüggő vizsgálatok, szakvéleményezés,
* a felülvizsgálati kötelezettség alá tartozó kémények és tartozékaik műszaki felülvizsgálata,
* a kémények szükség esetén időszakos kiégetése
* az építési tervek kéményseprő-ipari felülvizsgálata

2014-ben közel 9%-al megnövekedett a zárt lakások száma a 2013 évihez képest, bár a korábbi évben a zárt lakások száma jelentősen csökkent. A zárt lakás arány még mindig nem éri el a 2012-ben mért szintet. A zárt lakások aránya 2014-ben 10,5 %, míg 2013-ban 8,29 %, 2012-ben 20,2%, 2011-ben pedig 22,7% volt.

A kéményseprő-ipari tevékenység munkaigényének, valamint a költségeinek és díjainak megállapítása érdekében a kéményseprő-ipari közszolgáltatásról szóló törvény végrehajtásáról szóló 347/2012. (XII. 11.) Korm. rendelet 3. § (4) bekezdése bevezette az „*egységnyi munkaráfordítás*” fogalmát[[1]](#footnote-1). Az egységnyi munkaráfordítás a FŐKÉTÜSZ Kft. közszolgáltatási beszámolójában „*Munkaegység*” (a továbbiakban: ME) néven szerepel.

Összefoglalásként megállapítható, hogy a FŐKÉTÜSZ Kft.-nek 2014. évben ellenőriznie kellett 1.039.938 darab kéményt, amelyből 872.506 darab kéményt sikerült ellenőriznie. 167.432 darab kéményt nem sikerült ellenőrizni a sormunka keretében. A zárt lakások adatait a FŐKÉTÜSZ Kft. folyamatosan átadta a tűzvédelmi hatóság részére a Törvény 6. § (3) bekezdésében foglaltak alapján.

A Főjegyzői Iroda Monitoring-Controlling Referatúra áttanulmányozta a FŐKÉTÜSZ Kft. „*Beszámoló Budapest Főváros Önkormányzata és a FŐKÉTÜSZ Fővárosi Kéményseprőipari Kft. közötti Közszolgáltatási Szerződés 2014 évi teljesítéséről*” szóló „*Közszolgáltatási Jelentés”-*ét.

1. A FŐKÉTÜSZ Kft. a Közszolgáltatási Szerződés megkötésekor a budapesti kémények darabszámát és a jogszabályi kötelezettséget figyelembe véve, 567.907 ME teljesítését vállalta, mely a 2014. évi Közszolgáltatási Szerződésben összes kalkulált mennyiségi igényként az   
1. mellékletben szerepel, így ezen mennyiség figyelembe vételével került meghatározásra a 2014. évre a Számított ME Díj is.

A közszolgáltatási beszámoló szerint a FŐKÉTÜSZ Kft. 2014. évben 466.382 ME-et teljesített. A különbség oka jogszabályváltozás[[2]](#footnote-2) és az, hogy nem került 100%-ban megrendelésre a pótdíjjal érintett zárt lakások ellenőrzése az ingatlantulajdonosok által.

2. A FŐKÉTÜSZ Kft. elszámolása tartalmazza a Rendeletben[[3]](#footnote-3) meghatározott díjvisszatérítést is, amely 59.797 darab jóváírandó kéményszámra vonatkozóan 18.671 ezer Ft visszafizetését jelenti. Továbbá tartalmazza annak az öt kéménytípusnak a külön költségét, ahol nem térül meg a kalkulációnál használt egységes 2.000 Ft-os ME számlázható díj, a Törvény 10/A. §-a alapján[[4]](#footnote-4). A FŐKÉTÜSZ Kft. itt megjelenő többletkompenzációs igénye 20 357 ezer Ft.

3. A FŐKÉTÜSZ Kft. díjkompenzációjának összege a Közszolgáltatási Szerződés 2. sz. melléklete szerint:

|  |  |
| --- | --- |
| Közszolgáltatási jelentés 2. sz. melléklete szerinti, 2014. évi tényleges munkaegység: | 466 382 darab |
| Közszolgáltatói díj: | 2 000 Ft |
| 2014. évben az egységnyi munkaráfordításra megállapított számított díj: | 3 807 Ft |
|  | adatok ezer Ft-ban |
| Díjkompenzáció igény: | 842 752 |
| Külön kompenzációs igény öt fajta kémény: | **20 357** |
| Rendeletben meghatározott díjvisszatérítés | **18 671** |
| Egyéb tevékenység eredménye | **10 515** |
| **Jogos díjkompenzáció összesen:** | **871 265** |
| - Kapott díjkompenzáció előleg: | - 855 000 |
| **Díjkompenzáció különbözet:** | **16 265** |

A számítás szerint a FŐKÉTÜSZ Kft. alulkompenzált, melynek mértéke **16.265 ezer Ft.**

4. A Közszolgáltatási Szerződés 2. mellékletének 1.4 pontja szerint az ésszerű nyereség mértéke: „***a Közszolgáltató költségalapon vetített, a közszolgáltatási tevékenységre jutó tőkemegtérülési rátája (az elkülönített, közszolgáltatási tevékenység adózás előtti eredménye / közszolgáltatási tevékenységre jutó, költségalapon vetített saját tőke) nem haladhatja meg a 100 bázispontos felárral növelt releváns swapkamatláb mértékét.”***

|  |  |
| --- | --- |
| Saját tőke 2014. jan. 1. | **901 918 ezer Ft** |
| Saját tőke közszolgáltatási tevékenység 2014. január 1. | **890 869 ezer Ft** |
| Releváns swapkamatláb +1 | **4,44%** |
| Releváns swap kamatlábbal számított tőkemegtérülés = ésszerű nyereség maximuma | **39 555 ezer Ft** |

A fentiek alapján a FŐKÉTÜSZ Kft. közszolgáltatási nyereségmaximuma 39.555 ezer Ft.

2014. évben a FŐKÉTÜSZ Kft. közszolgáltatási beszámoló szerinti, a közszolgáltatáshoz kapcsolódó adózás előtti eredménye – az ésszerű nyereséget meghaladó – 124.450 ezer Ft volt.

A fentiek alapján a FŐKÉTÜSZ Kft. által számolt túlkompenzáció összege:

|  |  |
| --- | --- |
|  | ezer Ft |
| Adózás előtti eredmény | 124 450 |
| Releváns swap kamatlábbal számított tőkemegtérülés = ésszerű nyereség maximuma | 39 555 |
| **Közszolgáltatás adózás előtti eredménye - ésszerű nyereség (e Ft) visszafizetendő** | **-84 895** |

A FŐKÉTÜSZ Kft. által benyújtott közszolgáltatási beszámolót az előzőek szerint számszaki szempontból jóváhagyásra javasoljuk. A FŐKÉTÜSZ Kft. által megállapított **84.895 ezer Ft** túlkompenzációt számszakilag indokoltnak tartjuk.

A Közszolgáltatási Szerződés 7.6. pontja szerint: *„Amennyiben a többlet Díjkompenzáció nem haladja meg a tárgyévben kifizetett Díjkompenzáció 10 %-át, akkor az levonásra kerül a következő évi Díjkompenzációból, úgy, hogy a havi levonás összege nem haladhatja meg a havi Díjkompenzáció összegét.”*

Mivel a 2014. évi jogos díjkompenzáció 871.265 ezer Ft, a visszafizetendő összeg 84.895 ezer Ft, amely nem haladja meg a 2014. évi díjkompenzáció 10 %-át, ezért a visszafizetendő összeg a 2015. évi díjkompenzációba kerül beszámításra, azaz konkrét visszafizetésre nincs szükség. A visszafizetendő összeg jelen előterjesztés elfogadását követő havi díjkompenzációból kerül levonásra, amihez hozzá kell adni a 2015. január 1-jén hatályos jegybanki alapkamat időarányos részét. 2014. december 31. és 2015. június 23-a között eltelt 174 napra eső kamat mértéke a   
2015. január 1-jén hatályos 2,1 % jegybanki alapkamattal számolva 850 ezer Ft.

**II. A FŐKÉTÜSZ Kft. üzletszabályzatának módosítása**

A Rendelet 5. §(1) bekezdése szerint a *„Közszolgáltató üzletszabályzatot készít, szükség esetén módosít, melyet a Fővárosi Önkormányzat hagy jóvá.”* Egyes jogszabályváltozások, valamint a napi gyakorlat tapasztalatai alapján szükségessé vált az üzletszabályzat módosítása, melynek részletes indoklása a 2. mellékletben olvasható. A módosított üzletszabályzatot egységes szerkezetben a jelen előterjesztés 3. melléklete tartalmazza.

A döntéshez kapcsolódó költségvetési rendelet módosítására jelen Közgyűlésen külön napirend keretében kerül sor.

Kérem a Tisztelt Közgyűlést az előterjesztés megtárgyalására és a határozati pontok elfogadására.

Határozati javaslat

A Fővárosi Közgyűlés úgy dönt, hogy:

elfogadja a Fővárosi Önkormányzat és a FŐKÉTÜSZ Fővárosi Kéményseprőipari Kft. között 2014-ben létrejött Közszolgáltatási Szerződés 2014. évi végrehajtásának teljesítéséről szóló, az előterjesztés 1. melléklete szerinti közszolgáltatási beszámolóját azzal, hogy a kompenzáció visszatérítésének mértéke a közszolgáltatási beszámolóban foglaltaknak megfelelően 84.895 ezer Ft (nyolcvannégymillió-nyolcszázkilencvenötezer), mely összeg jelen határozat elfogadását követő havi díjkompenzációból kerül levonásra.

A FŐKÉTÜSZ Fővárosi Kéményseprőipari Kft. közszolgáltatási beszámolója alapján, a díjkompenzáció elszámolásához kapcsolódóan a FŐKÉTÜSZ Fővárosi Kéményseprőipari Kft. 2014. évi 84.895 ezer Ft túlkompenzáció és 850 ezer Ft késedelmi kamat tervbevétele érdekében megemeli a „852201 Egyéb működési célú átvett pénzeszköz áht-n kívülről” cím bevételi, azon belül az egyéb működési célú támogatások bevételei áht-n belülről előirányzatát 84.895 ezer Ft-tal, valamint megemeli a „855401 Egyéb működési bevételek” cím bevételi, azon belül a működési bevételek (egyéb működési bevételek) előirányzatát 850 ezer Ft-tal, egyidejűleg megemeli a „930001 Általános tartalék” cím kiadási, azon belül a tartalékok előirányzatát 85.745 ezer Ft-tal.

a kéményseprő-ipari közszolgáltatásról szóló 14/2013. (III. 18.) Főv. Kgy. rendelet 5. §-ban rögzített hatáskörében eljárva jóváhagyja a FŐKÉTÜSZ Fővárosi Kéményseprőipari Kft. módosított üzletszabályzatát egységes szerkezetben a jelen előterjesztés 3. melléklete szerinti tartalommal.

határidő: a döntést követő 30 napon belül

felelős: főpolgármester

**Határozathozatal módja: az 1. és a 3. határozati javaslat esetén egyszerű szavazattöbbség, a 2 határozati javaslat esetén minősített szavazattöbbség szükséges.**

Budapest, 2015.

|  |
| --- |
|  |
| Dr. Szeneczey Balázs  főpolgármester-helyettes |
| Láttam: |
| Sárádi Kálmánné dr.  főjegyző |

Mellékletek:

1. Közszolgáltatási Beszámoló
2. Az üzletszabályzat módosításának részletes indokolása
3. A FŐKÉTÜSZ Kft. módosított üzletszabályzata egységes szerkezetben

1. „munkaráfordításnak tekintendő a helyszínen elvégzendő, átlagosan szükséges tevékenység időigénye, valamint a szükséges adminisztratív és egyéb járulékos tevékenységek arányos részének összege. A munkaráfordítás a technológiához szükséges létszámra figyelemmel került meghatározásra. 1 egységnyi munkaráfordításnak minősül az átlag-háztartásban üzemelő két, az 1. mellékletben meghatározott ENHG jelű, üzemelő égéstermék-elvezetőhöz kapcsolódó sormunka tevékenység összege, a 2013. évi kötelezően ellátandó feladatokra figyelemmel” [↑](#footnote-ref-1)
2. A kéményseprő-ipari közszolgáltatás ellátásának szakmai szabályairól szóló 63/2012. (XII. 11.)BM rendelet 3.§ (3) bekezdése 2014. március 31-i hatállyal a korábbi évi két alkalomról egy alkalomra csökkentette a szilárd és olaj tüzelőanyagokkal üzemeltetett tüzelőberendezéseket kiszolgáló égéstermék-elvezetők ellenőrzését [↑](#footnote-ref-2)
3. **a kéményseprő-ipari közszolgáltatásról szóló 14/2013. (III. 18.) Főv. Kgy. rendelet 15. §** A Közszolgáltató a 2014. március 1-jétől alkalmazandó közszolgáltatási díj és a 2013. július 1-jétől 2014. február 28-áig érvényes közszolgáltatási díj közti különbözetet a kéményseprő-ipari közszolgáltatásról szóló törvény 10/A. §-ban meghatározott jogosultak számára a 2013. július 1-jétől 2014. február 28-áig terjedő időszakban elvégzett közszolgáltatásokra vonatkozóan 2014. december 31-éig köteles visszautalni. [↑](#footnote-ref-3)
4. a „természetes személy tulajdonában lévő, lakhatás célját szolgáló ingatlanok és természetes személy tulajdonában lévő, időlegesen használt ingatlanok, valamint a társasház esetében közös tulajdonban, továbbá lakásszövetkezet tulajdonában lévő ingatlanrészek esetében a közszolgáltatás díját úgy kell megállapítani, hogy az alacsonyabb legyen a 2012. december 31-én alkalmazott közszolgáltatási díj 90%-ánál és a 2013. június 30-án alkalmazott közszolgáltatási díj 90%-ánál.” Az említett öt kéménytípus esetén a számlázható ME díj nem éri el a 2000 Ft-ot. [↑](#footnote-ref-4)